Σχέσεις Ελλάδας-Αϊτής

Οι ελληνο-αϊτινές σχέσεις αναφέρονται στους ιστορικούς και διπλωματικούς δεσμούς μεταξύ της Ελληνικής Δημοκρατίας και της Δημοκρατίας της Αϊτής. Οι σχέσεις αυτές ανάγονται στις αρχές του 19ου αιώνα και συνδέονται άμεσα με την πρώιμη υποστήριξη που παρείχε το νεοσύστατο κράτος της Αϊτής προς την Ελληνική Επανάσταση του 1821.

Κοινό στοιχείο των δύο λαών αποτελεί ο αγώνας για εθνική ανεξαρτησία και η αντίσταση κατά της ξένης κυριαρχίας, με τους Αϊτινούς να εξεγείρονται κατά της γαλλικής αποικιοκρατίας και του συστήματος της δουλείας, ενώ οι υπό οθωμανική κυριαρχία Έλληνες αγωνίζονται κατά της Οθωμανικής Αυτοκρατορίας.

Κατά τη σύγχρονη περίοδο, οι διμερείς σχέσεις χαρακτηρίζονται ως περιορισμένες, ιδίως στους τομείς της διπλωματικής εκπροσώπησης και της οικονομικής συνεργασίας, διατηρώντας ωστόσο έναν διακριτό ιστορικό και συμβολικό χαρακτήρα.
## Κοινές ρίζες και βασικές διαφορές
Ο ελληνικός αγώνας για εθνική ανεξαρτησία, καθώς και η Αϊτινή Επανάσταση, έχουν τις ρίζες τους στον γαλλικό Διαφωτισμό. Ωστόσο, η Διακήρυξη των Δικαιωμάτων του Ανθρώπου και του Πολίτη, που ψηφίστηκε το 1789, δεν ξεκαθάρισε αν αυτά αφορούν επίσης τους σκλάβους των αποικιών. Ο θεσμός της δουλείας καταργήθηκε λίγα χρόνια αργότερα, το 1793. Ωστόσο, επανήλθε εκ νέου με την αποβίβαση στο νησί των στρατιωτικών δυνάμεων του Ναπολέοντα (1802) και την επαναφορά της δουλείας.

Η Αϊτή αυτοανακηρύχθηκε ανεξάρτητο κράτος το 1804. Στη Διακήρυξη της Ανεξαρτησίας αναφέρεται:

«*Ορκιζόμαστε ενώπιον του σύμπαντος και ενώπιον των ιδίων μας να απαρνηθούμε για πάντα τη Γαλλία και να προτιμήσουμε να πεθάνουμε παρά να ζούμε υπό την κυριαρχία της*».
Αυτή η ιδέα απαντάται στο εθνικό σύνθημα της Ελλάδας «Ελευθερία ή Θάνατος». Χρησιμοποιήθηκε κρυπτογραφικά ως έμβλημα της Φιλικής Εταιρείας και, μετέπειτα, στις σημαίες της Ελληνικής Επανάστασης, καθώς και ως πολεμική ιαχή.

Ενώ η Ναυμαχία του Ναυαρίνου, κατά την οποία μια γαλλο-ρωσο-βρετανική συμμαχία νίκησε τον οθωμανικό στόλο, έπαιξε αποφασιστικό ρόλο στην έκβαση της Ελληνικής Επανάστασης, και ένα γαλλικό εκστρατευτικό σώμα βοήθησε τους Έλληνες να κυριαρχήσουν στην Πελοπόννησο, καμία μεγάλη δύναμη δεν θέλησε να αναγνωρίσει αμέσως το κράτος των πρώην σκλάβων. Η κατάσταση άλλαξε το 1825, όταν το Βασίλειο της Γαλλίας πρότεινε την αναγνώριση του κράτους με την προϋπόθεση ότι η Αϊτή θα κατέβαλλε 150 εκατομμύρια χρυσά φράγκα ως αποζημίωση προς τους πρώην δουλοκτήτες. Η Αϊτή, προκειμένου να εξέλθει από τον διεθνή αποκλεισμό, αποδέχθηκε τον όρο αυτό και άρχισε, με μεγάλες δυσκολίες, να αποπληρώνει το χρέος. Η τελευταία δόση αποπληρώθηκε στη Γαλλική Δημοκρατία το 1952.
=Το γράμμα του Μπουαγιέ=
Κατά τη διάρκεια της Ελληνικής Επανάστασης, ο Αδαμάντιος Κοραής και άλλοι Έλληνες της διασποράς απευθύνθηκαν σε ηγέτες διαφόρων χωρών, προκειμένου να ζητήσουν βοήθεια για τον Αγώνα. Το 1822, ο πρόεδρος της Αϊτής Ζαν-Πιερ Μπουαγιέ (Jean-Pierre Boyer) απάντησε με επιστολή, εκφράζοντας τη συμπαράστασή του στον αγώνα τους για ανεξαρτησία.

Το γράμμα, γραμμένο στα γαλλικά, καταχωρίστηκε σε ελληνική μετάφραση από τον Ιωάννη Φιλήμονα στο έργο του Δοκίμιον ἱστορικόν περὶ τῆς Ἑλληνικῆς Ἐπαναστάσεως.

*«Ιωάννης Πέτρου Βόγερ, πρόεδρος του Χαϊτίου, προς τους πολίτας της Ελλάδος Α. Κοραήν, Κ. Πολυχρονιάδην, Α. Βογορίδην και Χρ. Κλωνάρην.*

*Εις τα Παρίσια*

*Πριν ή δεχθώμεν την επιστολή υμών, σημειουμένην εκ Παρισίων τη 20ή παρελθόντος Αυγούστου, έφθασεν ενταύθα η είδησις της επαναστάσεως των συμπολιτών υμών κατά του δεσποτισμού, του επί τρεις περίπου διαρκέσαντος εκατονταετηρίδας. Μετά μεγάλου ενθουσιασμού εμάθομεν ότι η Ελλάς αναγκασθείσα τέλος πάντων εδράξατο των όπλων, ίνα κτήσηται την ελευθερίαν αυτής και την θέσιν, ην μεταξύ των εθνών του κόσμου κατείχε.*

*Μία τόσον ωραία και τόσον νόμιμος υπόθεσις, και προ πάντων αι συνοδεύσασαι ταύτην πρώται επιτυχίαι, ουκ εισίν αδιάφοροι τοις Χαϊτίοις, οίτινες, ως οι Ελληνες επί πολύν καιρόν έκλινον τον αυχένα υπό ζυγόν επονείδιστον και διά των αλύσεων αυτών συνέτριψαν την κεφαλήν της τυραννίας.*
*Ευχηθέντες προς τον ουρανόν, όπως υπερασπισθή τους απογόνους του Λεωνίδου, εσκέφθημεν ίνα συντρέξωμεν τας γενναίας δυνάμεις τούτων, ει μη διά στρατευμάτων και πολεμοφοδίων, τουλάχιστον διά χρημάτων, ως χρησίμων εσομένων διά προμήθειαν όπλων, ων έχετε ανάγκην. Συμβεβηκότα όμως, επιβαλόντα τη πατρίδι ημών μεγάλην ανάγκη, επησχόλησαν όλον το χρηματικόν, εξ ου η Διοίκησις ηδύνατο καταβάλει μέρος.* *Σήμερον έτι η επανάστασις, η κατά το ανατολικόν μέρος της νήσου επικρατούσα, υπάρχει νέον προς την εκτέλεσιν αυτού του σκοπού κώλυμα. Επειδή το μέρος όπερ ηνώθη μετά της Δημοκρατίας, ης προεδρεύω, υπάρχει εν μεγίστη ενδεία και προκαλεί δικαίως μεγάλην του ταμείου ημών την δαπάνην. Εάν δ’επέλθωσι κατάλληλοι, ως επιθυμούμεν, αι περιστάσεις, τότε βοηθήσωμεν προς τιμήν τοις τέκνοις της Ελλάδος, όσον δυνηθώμεν.*

*Πολίται, διερμηνεύσατε προς τους συμπατριώτας υμών τας θερμοτέρας ευχάς, ας λαός του Χαϊτίου αναπέμπει υπέρ της ελευθερώσεως αυτών. Οι μεταγενέστεροι Ελληνες ελπίζουσιν εν τη αναγεννωμένη ιστορία τούτων άξια της Σαλαμίνος τρόπαια. Είθε παρόμοιοι τοις προγόνοις αυτών αποδεικνυόμενοι και υπό των διαταγών του Μιλτιάδου διευθυνόμενοι, δυνηθώσιν εν τοις πεδίοις του νέου Μαραθώνος τον θρίαμβον της ιεράς υποθέσεως, ην επεχείρησαν υπέρ των δικαιωμάτων αυτών, της θρησκείας και της πατρίδος. Είθε, τέλος, διά των φρονίμων διατάξεων αυτών μνημονευθώσιν εν τη ιστορία οι κληρονόμοι της καρτερίας και των αρετών των προγόνων.*

*Την 15ην Ιανουαριου 1822 και 19ου έτους της ανεξαρτησίας*

*ΒOYER»*

Ο Μπουαγιέ φαίνεται να γνώριζε την αρχαία ελληνική ιστορία. Η χρήση του όρου **πολίτες** για τους Έλληνες, οι οποίοι δεν είχαν την ιδιότητα του πολίτη στην Οθωμανική Αυτοκρατορία, ερμηνεύεται ως πρώιμη *de facto* αναγνώριση του ελληνικού έθνους. Παράλληλα, εκφράζει τη λύπη του για το γεγονός ότι δεν μπορούσε να παρέχει υλική βοήθεια, καθώς η χώρα του, μη αναγνωρισμένη διεθνώς, βρισκόταν σε δύσκολη κατάσταση.

Μεταγενέστερες αναφορές ότι η Αϊτή απέστειλε εκστρατευτικό σώμα εκατό ανδρών και 45 τόνους καφέ για πώληση προς ενίσχυση των Ελλήνων δεν επιβεβαιώνονται από διασωζόμενες ιστορικές πηγές.
=Σύγχρονες σχέσεις και ιστορική μνήμη=
Στη σύγχρονη εποχή, οι σχέσεις μεταξύ των δύο χωρών παραμένουν κυρίως συμβολικές. Καμία από τις δύο χώρες δεν διατηρεί μόνιμη πρεσβεία στην άλλη, ενώ η διπλωματική εκπροσώπηση πραγματοποιείται μέσω πρεσβειών σε τρίτες χώρες. Παρ’ όλα αυτά, η υποστήριξη της Αϊτής προς την Ελλάδα κατά την Επανάσταση του 1821 αναγνωρίζεται ως σημαντική πράξη διεθνούς αλληλεγγύης και μνημονεύεται συχνά σε επίσημες και δευτερογενείς πηγές. Κατά τον εορτασμό των 200 χρόνων από την Ελληνική Επανάσταση, οργανώθηκε στο Ναύπλιο έκθεση με τίτλο:
«Αϊτή – Ελλάδα 1821–2021: Ταξίδι προς την ελευθερία».

## Παραπομπές


Κατηγορία:Διμερείς σχέσεις της Ελλάδας
Ελλαδα